
RAPORT
asupra  propunerii legislative privind modificarea Legii nr.34/2010 pentru completarea art.7 din Ordonanţa nr.26/2000 privind asociaţiile şi fundaţiile


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind modificarea Legii nr.34/2010 pentru completarea art.7 din Ordonanţa nr.26/2000 privind asociaţiile şi fundaţiile, trimisă cu adresa nr. Pl.x.443 din 20 iunie 2011,  înregistrată cu nr. 31/681 din  21 iunie 2011.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Senatul, în calitate de primă Cameră  sesizată, a respins iniţiativa legislativă în şedinţa din data de 15 iunie 2011. 

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 293 din 16 martie 2011.
Guvernul României, prin punctul de vedere transmis cu adresa nr.955 din 21 aprilie 2011, nu susţine adoptarea acestei iniţiative legislative.

Comisia pentru drepturile omului, culte şi problemele minorităţilor a transmis un aviz negativ cu adresa nr. 25/450 din 7 septembrie 2011.
Comisia pentru administraţie publică, amenajarea teritoriului şi echilibru ecologic a  transmis un aviz negativ cu adresa nr. 26/320  din 2 august 2011.
Proiectul de lege  supus dezbaterii are ca obiect de reglementare modificarea Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare, în sensul abrogării alin. (31), (32) ale art. 7, precum şi modificarea alin. (33) al aceluiaşi articol în sensul că este interzis ca denumirea unei asociaţii să fie identică sau asemănătoare până la confuzie cu denumirea unei alte persoane juridice.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere ale Guvernului şi avizul favorabil al Consiliului Legislativ în şedinţa din  12 octombrie 2011.
Din numărul total de 23 de  membri ai Comisiei juridice, de disciplină şi imunităţi au participat la şedinţă 16 deputaţi.
La şedinţă au participat, în calitate de invitaţi, doamna Lidia Barac – secretar de stat în Ministerul Justiţiei şi doamna Nicoleta Miclăuş – consilier juridic în Ministerul Justiţiei.
Cu ocazia dezbaterilor s-au constatat următoarele: propunerea legislativă nu respectă normele de tehnică legislativă, iar textul iniţiativei legislative nu stabileşte criteriile în funcţie de care se poate aprecia că denumirea asociaţii este asemănătoare şi, ca atare, poate genera confuzie. Astfel, în vederea eliberării dovezii disponibilităţii denumirii, Ministerul Justiţiei s-ar vedea confruntat cu dificultatea încadrării în ipoteza conţinută de text.  De asemenea, s-a apreciat că este discutabilă o interdicţie care are ca obiect o denumire identică sau asemănătoare cu denumirea oricărei alte persoane juridice. 
Raţiunea pentru care textul în vigoare al art. 7 alin. (3) se referă la autorităţi sau instituţii publice de interes naţional sau local, este aceea de a nu induce în eroare pe cei care doresc să apeleze la asociaţii şi fundaţii a căror denumire, prin termenii pe care îi conţine  (de pildă comisariat, inspectorat, gardă, academie, autoritate, consiliu, agenţie), poate provoca o confuzie cu organismele statului sus-menţionate, ştiut faptul că tendinţa este de a te adresa unor asemenea organisme tocmai în considerarea unei garanţii în plus pe care le-o conferă însăşi autoritatea statală. Nu se întrevede motivul pentru care s-ar dispune interzicerea unei denumiri a unei asociaţii sau fundaţii, care este identică sau asemănătoare cu cea a unei societăţi comerciale, întrucât nu numai că obiectul de activitate al celor două persoane juridice este esenţialmente diferit, dar tipul persoanei juridice (asociaţie/fundaţie, respectiv societate comercială) se regăseşte chiar în denumirea acesteia, astfel încât este puţin probabil că ar putea da naştere unor confuzii.

În urma dezbaterii, membrii Comisiei au hotărât, cu unanimitate de voturi să propună plenului Camerei Deputaţilor respingerea propunerii legislative privind modificarea Legii nr.34/2010 pentru completarea art.7 din Ordonanţa nr.26/2000 privind asociaţiile şi fundaţiile
În raport de obiectul şi conţinutul său, propunerea legislativă  face parte din categoria legilor ordinare.
PREŞEDINTE,                  SECRETAR
            Daniel BUDA        Gabriel ANDRONACHE
Consilier parlamentar,
Paul Şerban

